Jesus | Om te probeer verstaan
Posted in (Soort van) filosofeer, Bybel, Los gedagtes
'n Vraag vir leraars, luisteraars, leuenaars, leuenstoelfilosowe, lusteloses, lewenslustiges, leiers en lede
Posted on April 22, 2009 by Retha Faurie | 3 Kommentaar
Daar is goeie en slegte nuus vir die Christendom. Eers die goeie nuus: Die belangstelling in spiritualiteit is hoog. Annerkant sê byvoorbeeld sy/haar blog is oor "die lewe, spiritualiteit, werklikheid, die heelal en ons plek daarin." En daar is talle soos hy/sy- wat baie baie graag oor spiritualiteit wil praat. Temas soos "geestelike heelheid" word hoog aangeslaan. Aan die anderkant is daar die slegte nuus: Hoewel ons Christene beleef ons het al Één, en net een, teegekom wat geestelike heelheid kan bring, skakel baie mense af as die onderwerp oor Hom begin gaan. Ek vermoed 'n wanindruk oor wat geloof en wie God is het dalk baie daarmee te doen. Christenskap kan byvoorbeeld nie vir mense buite die kerk voorskryf wat hulle moet wees nie. Maar waaroor het mense 'n wanindruk?
En daarom vra ek: As geestelikheid dan so belangrik is, hoekom stroom meer mense nie na Jesus nie? Ek gaan nie hier begin met antwoorde nie, ek laat die kommentaar-leweraars begin.
Hierdie is 'n vraag "vir", en nie net 'n vraag "aan" nie, omdat "vir"ook "ter wille van" beteken. Die vraag is vir leraars, want hulle moet weet hoekom heelwat "respektabele mense" wat meer diepte soek, nie hulle "produk"- Jesus- soek nie. Die vraag is vir luisteraars, want hulle moet sê wat hulle sou wou hoor, wat Christene nie sê (of kan sê?) nie. Dis 'n vraag vir leuenaars nie oor ek 'n oneerlike antwoord wil hoor nie. Leuenaars beteken hier mense wat tot dusvêr nie kon eerlik wees oor hoekom hulle verder soek na godsdiensdienstigheid in iets anders nie, wat nie vir hulle kerk-medelede kon vertel hoekom of waar hulle soek nie. En leuenstoelfilosowe? Wel, as jy 'n denker is, het jy dalk al gedink oor geestelikheid. Dis vir almal wat waarde heg aan geestelike dinge maar nie Christenskap oorweeg nie, om te vertel waarom nie. Of vir ons wat Christene is, om te verstaan waarom ander dit nie is nie. Dis o.a. in my "idees vir kategese, kinderkerk ens." afdeling, omdat iemand wat met die jeug werk ook moet sorg dat hy/sy heersende denkrigtings in die samelewing verstaan. Want jy wil nie hê dat die kind of jongmens vir wie jy nou les gee, oor 5 of 15 jaar 'n verdraaide beeld van God en geloof moet hê nie.
Die evangelie is onveranderlik. Maar die verpakking verander. As jy die evangelie aan 'n Spaanssprekende wil verkondig, sal jy moet Spaans praat. Iemand het gesê: "As ek die evangelie aan 'n honger mens verkondig, draai ek dit in 'n toebroodjie toe." Paulus het in 1 Kor. 9:22 gesê: "Vir almal het ek alles geword om in elk geval sommige te red." En daarom, sonder kompromieë, vra ons as volgelinge van Christus onsself: Wat moet ons wees, en waaroor moet ons begin praat as ons die mens wat wil spiritueel wees, maar by Christenskap verbykyk vir die antwoorde, die Goeie Nuus wil help verstaan? Waarom is dit nie vir ons luisteraars die nuus wat hulle soek nie?